## Sanitat convoca 902 places de personal estatutari declarades de difícil cobertura

*** La convocatòria s’ha publicat en el DOGV i el procés selectiu és mitjançant el sistema de concurs de mèrits
* L’objectiu del procés és impulsar la incorporació urgent, estable i permanent de personal en els departaments de salut o zones bàsiques de salut declarades de difícil cobertura**

La Conselleria de Sanitat ha convocat, mitjançant la publicació en el DOGV, el procés selectiu pel sistema de concurs per a cobrir 902 places de personal estatutari amb títol d’especialista en Ciències de la Salut, declarades de difícil cobertura en el Sistema Valencià de Salut.

L’objectiu és impulsar la incorporació urgent, estable i permanent de personal a les places vacants en els departaments de salut que han sigut declarades de difícil cobertura, com és el cas dels departaments de salut de Vinaròs, Requena, Elda, Orihuela, Torrevieja, Dénia, l’Hospital d’Ontinyent i el seu centre d’especialitats, així com la zona bàsica de salut d’Ademús.

Així mateix, amb esta convocatòria la Conselleria de Sanitat pretén fer un pas més per a garantir l’equitat assistencial en tot el Sistema Valencià de Salut, d’una banda i, d’altra banda, la retenció del talent, ja que es prioritza l’experiència en els llocs d’igual categoria i/o especialitat.

Del total de places convocades, el 7 % es reserva per a persones amb discapacitat de grau igual o superior al 33 % i la resta a torn lliure.

De les 902 places, 450 places corresponen a les especialitats d’Anatomia Patològica, Anestesiologia, Angiologia i Cirurgia Vascular, Aparell Digestiu, Cardiologia, Cirurgia General i de l’Aparell Digestiu, Cirurgia Ortopèdica i Traumatologia, Dermatologia Venereologia, Endocrinologia i Nutrició, Farmàcia Hospitalària, Hematologia i Hemoteràpia, Medicina Física i Rehabilitació, Medicina Intensiva, Medicina Interna, Medicina Preventiva i Salut Pública, Microbiologia i Parasitologia, Nefrologia, Pneumologia, Neurofisiologia Clínica, Neurologia, Ginecologia, Oftalmologia, Oncologia Mèdica, Otorrinolaringologia, Pediatria, Psicologia Clínica, Psiquiatria, Radiodiagnòstic, Reumatologia i Urologia.

Quant a l’especialitat de Medicina Familiar i Comunitària es convoquen 186 places, tres places de Medicina en centres de Planificació Familiar, cinc de Medicina en centres de Conductes Addictives, 12 de Medicina en Unitat d’Hospitalització a domicili i 99 places de Medicina en Urgències Hospitalàries.

A més, la convocatòria inclou 53 places de Pediatria d’Atenció Primària, 42 d’Infermeria Familiar i Comunitària, 12 Infermeria especialista en Obstetrícia i Ginecologia (comares) i 40 places d’Infermeria especialista en Salut Mental.

**Procés de sol·licitud**

Els professionals interessats a optar a alguna d’estes places disposen de 15 dies hàbils a comptar de l’endemà de la publicació en el DOGV per a presentar la sol·licitud. Els aspirants han de presentar una sol·licitud per cada una de les categories i/o especialitats en les quals vullguen participar, i per a fer-ho han de formalitzar el corresponent tràmit telemàtic.

Una vegada acabat el termini de presentació de sol·licituds, l’òrgan competent en matèria de personal de la Conselleria de Sanitat dictarà resolució que contindrà la llista provisional de persones admeses i excloses en el procés selectiu, per categoria i/o especialitat convocada. A partir d’este moment, hi haurà un termini de 10 dies per a la presentació d’al·legacions i, després d’això, es publicarà la llista definitiva.

Posteriorment s’aprovarà l’acte d’elecció de destinació i es donarà un termini de 10 dies hàbils a partir de l’endemà del dia que es publique en la pàgina web de la Conselleria de Sanitat, perquè les persones admeses sol·liciten plaça per orde de preferència.

Una vegada transcorreguts els terminis establits es dictarà resolució per la qual es nomenarà els aspirants com a personal estatutari fix en la categoria i/o especialitat en la qual participen i se’ls adjudicarà la plaça triada amb caràcter definitiu, d’acord amb la puntuació obtinguda i per orde de prelació.

Els professionals que hagen obtingut plaça podran participar en els concursos de trasllats de la seua categoria o especialitat, o en els sistemes de promoció interna o provisió de places d’una altra categoria o especialitat, quan complisquen els requisits comuns i acrediten tres anys de permanència en la situació de servici actiu en el centre adjudicat.

**Barem de mèrits**

La puntuació màxima del procés selectiu serà de 63 punts d’acord amb el barem establit en esta convocatòria.

D’esta manera, es podrà obtindre fins a un màxim de 30 punts per servicis prestats. Un màxim de 10 punts per estar exercint el dia de la publicació de la convocatòria, un lloc en la mateixa categoria i especialitat a la qual opta, en un àmbit de treball declarat de difícil cobertura.

Quant a la formació es podrà arribar fins a un màxim de 15 punts, depenent si es té un màster universitari, doctorat o cursos realitzats en l’Escola Valenciana de Salut o una altra entitat pública equivalent a la resta del Sistema Nacional de Salut o acreditades per la Comissió de Formació Continuada de les professions sanitàries, realitzades en els últims cinc anys.

Pel coneixement acreditat del valencià es computaran fins a un màxim de quatre punts, igual que pel coneixement d’altres idiomes comunitaris.

Totes les llistes i actes de tràmit relatius a este procés selectiu es publicaran en la pàgina web de la Conselleria de Sanitat i en el portal GVA.

La resolució per la qual es regula la convocatòria d’este concurs de mèrits va ser aprovada en Mesa Sectorial de Sanitat amb els vots a favor dels representants sindicals de SATSE i CESMCV-SAE, que aglutinen la majoria d’especialistes en Ciències de la Salut.

Fecha: 01/12/2025